એક યુવાન હતો. તેને એક છોકરી સાથે પ્રેમ થયો. એ છોકરી માટે એ કંઈ પણ કરવા તૈયાર થઈ જાય. આખી જિંદગી તેની સાથે જ જિંદગી વિતાવવાનું તેનું સપનું હતું. જોકે, તેને ખબર પડી કે આ છોકરી તો ચીટર છે. એ ઘણા છોકરાને રમાડે છે. મારી સાથે એને પ્રેમ જેવું કંઈ નથી. એ તો ટાઇમપાસ કરે છે. એને આઘાત લાગ્યો. એ છોકરી સાથે એણે સંબંધ પૂરો કરી નાખ્યો. બ્રેકઅપની વેદનામાંથી બહાર આવવામાં એને બહુ વાર લાગી. એ પછી તેણે નક્કી કર્યું કે, હવે કોઈ છોકરી પર ક્યારેય ભરોસો કરવો જ નથી. એ કડવાશ ત્યાં સુધી પહોંચી ગઈ કે એ બધી જ છોકરીઓને ખરાબ સમજવા લાગ્યો. કોઈ છોકરી સાથે સરખી રીતે રહે નહીં. એક દિવસ તેના મિત્રએ તેને કહ્યું કે, આ તું શું કરે છે? બધી છોકરીઓ સાથે ગેરવર્તન કરવાની વાત વાજબી નથી. હા તને એક ખરાબ અનુભવ થયો છે. એનો મતલબ એવો તો નથી જ કે તું બધાને ખરાબ માની લે. કોઈના પર ભરોસો તો મૂક. આવું કરીશ તો ભવિષ્યમાં તું તારી વાઇફ ઉપર પણ ભરોસો નહીં મૂકી શકે. કોઈ એવા હોય છે જે વિશ્વાસુ કે વફાદાર નથી હોતા, બધા એવા હોતા નથી.